<classify> KWA kawaida viumbe wote hupenda na hustahili kuishi katika mazingira salama kwa maisha yao, iwe ni wanyamapori au samaki. Mazingira salama kwa samaki ni muhimu zaidi kwa kuzingatia pia suala zima la afya za walaji ambao wanapokula samaki, mbali na kupata faida nyingi ikiwemo madini aina ya omega 3 lakini pia ni muhimu kiuchumi kwa kuingizia fedha sekta ya uvuvi.Hata hivyo, taarifa zilizopo zinaonesha kwamba takribani nusu ya bahari duniani kote imejaa taka za plastiki ambazo ni hatari kwa viumbe wa baharini wakiwemo samaki. Licha ya samaki kuathirika na taka hizo, tafiti pia zimeanza kuonesha watu wanaokula samaki waliokula plastiki kuathirika pia kiafya.Ni katika muktadha huo, wakazi wa vijiji mbalimbali vya kata ya Msimbati, katika halmashauri ya wilaya ya Mtwara, wamelazimika kufanya usafi kwenye eneo hilo la bahari ya Hindi ili kuweka salama zaidi mazingira ya eneo hilo la bahari.Wanakijiji hao waliamua kusafisha bahari wakati wa maadhimisho ya Siku ya Usafi Duniani kwa mwaka huu, 2019 Mbali na usafi, wananchi hao zaidi 200 kutoka vijiji vya Ruvula, Mtandi, Mnuyo na Msimbati walipata pia elimu ya uhifadhi wa mazingira na madhara yake pale yasipohifadhiwa vyema. Shughuli hiyo iliratibiwa na kampuni inayojihusisha na uchimbaji wa gesi asilia kwenye eneo la Mnazi Bay ya Maurel Prom M P.Rashidi Nyerenda, mkazi wa kijiji cha Msimbati ambaye pia ni mvuvi anasema samaki ndiyo shughuli kubwa kwa wakazi wa kata hiyo na hivyo hatua ya kusafisha bahari ni jambo jema kwao.Bahari inapochafuka na hizi takataka hata samaki nao wanakimbia kwenda mbali ambako sisi wavuvi wa Msimbati hatuwezi kufika kutokana na kutokuwa na zana za kisasa za kutufikisha kwenye kina kirefu, amesema Nyerenda.Asha Hassan, mkazi wa kijiji cha Msimbati anashukuru kupata elimu ya uhifadhi wa mazingira na hivyo anawaomba wadau kuunda taasisi itakayohusika na usafi pamoja na uhifadhi wa rasilimali za bahari.Kwanza sikuwa najua athari za utupaji wa taka za plastiki baharini lakini kupitia kampeni iliyofanywa na kampuni ya Maurel Prom nimefunguka macho baada ya kugundua athari ambazo zinaweza kujitokeza na hivyo ni muhimu kuchukua hatua kabla ya majanga, anasema Hassan.Ofisa uhusiano wa kampuni hiyo ya Maurel Prom MP, Joan Ngwalle, anasema ni mara ya kwanza kampuni hiyo kushiriki pamoja na wananchi katika kufanya usafi katika eneo la bahari na kwamba hiyo inatokana na kampuni kuwa na sera ya kuhifadhi mazingira.Anasema utoaji wa elimu kwa jamii kuhusu umuhimu wa kutunza mazingira ni suala endelevu na kwamba litadumu kwa muda wote ambao watadumu katika kata hiyo. Anatoa wito kwa wananchi kuacha kuchafua mazingira ikiwemo kutupa taka za plastiki kwani ni hatari kwa viumbe wa baharini na hatari kwa wanadamu wanaokula samaki.Ngwalle anasema kampuni yao iko tayari kushirikiana na serikali katika kutoa elimu zaidi kwa wananchi ili kusaidia kufanya mazingira yawe salama wakati wote. Aliyekuwa Katibu Tawala wa mkoa wa Mtwara, Dk Jilly Maleko anawapongeza wananchi kwa kuunga mkono na kufanikisha shughuli ya usafi katika eneo hilo na kuhimiza usafi uwe unafanyika mara kwa mara.Kijiji kikiwa safi na sisi tunapata afya bora, uchafu unaleta magonjwa kama watoto wetu hawa wakicheza kwenye mazingira machafu watapata magonjwa vyanyoweza kuhatarisha afya zao na maisha kwa ujumla, anasema Dk Maleko.  <topic>: kitaifa 